L’Ajuntament de Burjassot modernitza l’accés a la piscina coberta municipal
2025-07-24

La Piscina Coberta Municipal de Burjassot ha fet un pas més en el seu objectiu de facilitar, en tot allò possible, l’accés i l’ús de les seues instal·lacions a la ciutadania. Si fa uns mesos iniciava esta modernització amb la posada en marxa de l’aplicació ‘Piscina Coberta Burjassot’ i amb la implantació de millores en la pàgina web, el 2024 ha començat amb l’automatització de l’accés a les instal·lacions.

Esta nova acció suposa un avantatge per a les usuàries i els usuaris de la piscina ja que, de manera directa i sense passar per recepció per a confirmar la seua assistència, tant als cursos com als banys lliures, podran accedir als vestuaris. La forma serà molt fàcil: s’ha instal·lat un lector de codi QR que controla l’entrada a través del telèfon mòbil, de moment només en el sistema operatiu d’Android, d’una polsera o d’un clauer que adquirixen els usuaris en recepció. Tan senzill com passar estos elements pel lector perquè la porta dels vestuaris es desbloquege i es puga entrar a la instal·lació.

Esta millora suposarà un millor i major control d’assistència per part del personal socorrista que redundarà en la seguretat de les nadadores i els nadadors.

Sense cues, sense esperes…esta nova eina, que ha sigut molt ben acollida per part de les i els usuaris d’este servici municipal, gestionat des de l’empresa pública CEMEF SLU, ha començat a funcionar al gener i, des de la Piscina Coberta, esperen que en pocs dies la familiarització amb el nou sistema siga total.

Des de la piscina recorden que, tant des de l’aplicaciò mòbil com des de la pàgina web, ja es pot gestionar la reserva de banys lliures, la compra de bons i les entrades per a gaudir del plaer de nadar als carrers reservats per al bany lliure. Així mateix, es poden consultar els cursos que s’impartixen, horaris i preus, a més d’editar l’àrea personal i estar al dia de les notícies que genera este servici municipal.

Amb totes estes mesures, la Piscina Coberta de Burjassot aposta, com s’ha assenyalat, per donar el millor servei possible a les burjassoteres i els burjassoters.